**Sensorveiledning for emnene i Kjønn og estetikk V22**

***Bakgrunn for vurderingene for alle emnene:***

Semesteroppgaven skal være et selvstendig arbeid, men studentene har fått veiledning underveis, både på skriveseminarer og individuelt.

Problemstillingen skal være knyttet til fordypingstemaet «Kjønnet og det fremmede» og i alle variantene av emnet skal det gjennomføres en form for verk/tekst-analyse.

Alle kandidatene har fått disse rådene for oppgaveskrivingen:

* Lag en arbeidstittel! Den skal være dekkende for prosjektet ditt og fungere som inspirasjon.
* Utdyp problemstillingen med å formulere spørsmål: Hva er det konkrete materialet ditt? Hvorfor vil du undersøke det? Hva har det med kjønn å gjøre? Hva betyr modernisme i denne sammenhengen? Hvordan skal du gå frem? Hva slags teori og sekundærlitteratur skal du bruke?
* Lag en arbeidsplan for ukene frem til innlevering. Når skal du ha skrevet innledning? Når har du tid til å lese mer? Når skal selve analysen være ferdig til veiledning? Ikke tenk at du må lese all sekundærlitteratur før du begynner å skrive! Husk at du ikke får veiledning de siste to ukene før innlevering.
* Bruk kunnskaper du har ervervet på emnet; vis at dere har lest pensum. Dette gjelder både fordypningspensum og det teoretiske kjernestoffet, og for deg som tar 20sp-variantene, vis gjerne at du har funnet frem til god sekundærlitteratur som du kan gå i dialog med.
* Argumenter for din egen fortolkning og synspunkter og bygg opp under den med relevant belegg, tekstsitater, beskrivelse av billedmaterialet etc.
* Gjør rede for andres synspunkter på en akademisk redelig måte, dvs. henvis til kilder etter vanlig praksis for referanser. Følg ett referansesystem og sett inn henvisninger i brødteksten og lag en litteraturliste til slutt i oppgaven. UB har en anvendelig oversikt over referansestiler [her](http://sokogskriv.no/kildebruk-og-referanser/referansestiler/): Chicago 16 a er vanlig i kunsthistorie og 16 b er vanlig i litteraturfag.
* Bestreb deg på å skrive klart og velformulert.
* Bruk stavekontroll og les korrektur.

***Særlige forhold for LIT3462 og 4462: 200 s tilleggspensum***

Studentene på 20 sp-variantene skal legge opp materiale (litteratur eller billedkunst) tilsvarende ett verk, samt 200 s. sekundærlitteratur/teori, som er knyttet til arbeidet med å finne materiale og problemstilling. De kan likevel velge å skrive oppgave om et verk fra det felles fordypningspensum, som har vært gjennomgått i timen. At det ligger et større pensum til grunn for oppgaven, bør likevel komme til uttrykk. Liste over selvvalgt tilleggspensum er tilgjengelig under sensuren.

***Emnespesifikke krav til oppgaven og læringsmål som oppgavene skal vurderes etter:***

**LIT3461**

Semesteroppgaven

* skal være på 9 sider (à 2300 tegn uten mellomrom)
* skal inneholde estetisk analyse med vekt på kjønnsproblematikk

Studentene skal vise at de har lært å

* reflektere inn kjønnsdimensjonen i estetisk teori og praksis
* analysere litterære verk og billedkunst med vekt på betydninger av kjønn.

I vurderingen legges det vekt på om problemstillingen, som skal være knyttet til kjønnet og det fremmede, kommer tydelig frem og blir håndtert på en god måte, dvs. om analysen gjennomføres. I tillegg bør studenten kunne trekke inn teori og sekundærlitteratur til å underbygge egen analyse. Fremstillingen bør ha god flyt, og det skal refereres på en skikkelig måte. Selvstendighet skal premieres.

**LIT3462**

Semesteroppgaven

* skal være på 12 sider (à 2300 tegn uten mellomrom)
* skal inneholde estetisk analyse med vekt på kjønnsproblematikk

Studentene skal vise at de har lært å

* reflektere inn kjønnsdimensjonen i estetisk teori og praksis
* anvende teorien i analysen av verk

I vurderingen legges det vekt på om problemstillingen, som skal være knyttet til kjønnet og det fremmede, kommer tydelig frem og blir håndtert på en god måte, dvs. om analysen gjennomføres. I tillegg bør studentene kunne trekke inn teori og sekundærlitteratur til å underbygge egen analyse. Det bør også bli tydelig at studenten har valgt seg et større pensum å skrive oppgave ut fra, og har mer plass til resonnementet enn på LIT3461. Fremstillingen bør ha god flyt, og det skal refereres på en skikkelig måte. Selvstendighet skal premieres.

I tillegg er det på LIT3462 en muntlig eksamen på 20-30 min. som særlig dreier seg om det teoretiske kjernestoffet, inklusive det selvvalgte tillegget. Her skal studentene vise at de kan resonnere muntlig om teoretiske problemstillinger. Det er mer en forståelsesprøve enn en hukommelsesprøve, men studentene må vise at de har lest pensum.

Det settes en karakter for hver av delene som så slås sammen. Semesteroppgaven teller 2/3 og muntlig prøve 1/3.

**LIT4461**

Semesteroppgaven

* skal være på 9 sider (à 2300 tegn uten mellomrom)
* skal inneholde estetisk analyse med vekt på kjønnsproblematikk

Studentene skal vise at de har lært å

* reflektere inn kjønnsdimensjonen i estetisk teori og praksis
* anvende kjønnsteorien på en kritisk og selvstendig måte i analysen av verk

I vurderingen legges det vekt på om problemstillingen, som skal være knyttet til kjønnet og det fremmede, er fruktbar og løst på en god og selvstendig måte. Teori og sekundærlitteratur skal brukes selvstendig og kritisk til å underbygge egen analyse. Analyse og argumentasjon må ha god flyt, og oppgaven skal ha et godt referansesystem. Originalitet skal premieres.

**LIT4462**

Semesteroppgaven

* skal være på 18 sider (à 2300 tegn uten mellomrom)
* skal inneholde både estetisk analyse med vekt på kjønnsproblematikk og teoretisk refleksjon

Studentene skal vise at de har lært å

* reflektere inn kjønnsdimensjonen i estetisk teori og praksis
* anvende kjønnsteorien på en kritisk og selvstendig måte i analysen av verk

I vurderingen legges det vekt på om problemstillingen, som skal være knyttet til kjønnet og det fremmede, er fruktbar og løst på en god og selvstendig måte. Teori og sekundærlitteratur skal brukes selvstendig og kritisk til å underbygge egen analyse, og det er et eksplisitt krav at analysen skal motiveres av, eller følges opp av, teoretiske refleksjoner. Det bør bli tydelig at studenten har valgt seg et større pensum å skrive oppgave ut fra, og har adskillig mer plass til resonnementet enn på LIT4461. Analyse og argumentasjon må ha god flyt, og oppgaven skal ha et godt referansesystem. Originalitet og refleksjonsnivå skal premieres.